QH หายหน้าไปนาน
ประเด็นที่น่าสนใจของคำถามเรื่องนี้อยู่ที่ การเข้าลงทุนในแต่ละรอบมาจากรูปแบบการเคลื่อนตัวของหุ้นเป็นหลัก ซึ่งเป็นการตอกย้ำว่า ตัวนักลงทุนมีลักษณะค่อนไปทางนักอ่านสัญญาณเทคนิค จึงชอบดูรูปแบบการเคลื่อนตัวของหุ้นมากกว่าปัจจัยพื้นฐาน ซึ่งเป็นกระบวนการทางความคิดที่น่าสนใจไม่ใช่น้อยเลยทีเดียว
21 ม.ค. 2560

สภาแมงเม่า : ดร.สมชาย
 
คุณประสงค์ จาก อ.เมือง จ.นนทบุรี พูดถึงสถานการณ์ของหุ้นอสังหาฯ ไม่ค่อยฮอตเหมือนเมื่อก่อน จนผมลืมดูหุ้นกลุ่มนี้ไปนานพอสมควร แต่พอมานึกอีกทีก็พบว่า ผมสนใจหุ้น QH หรือบริษัท ควอลิตี้เฮ้าส์ จำกัด (มหาชน) มากกว่าหุ้นตัวอื่นๆ เพราะเป็นหุ้นที่มีไซเคิลขึ้นลงค่อนข้างชัดเจน ปีไหนเป็นขาขึ้น หุ้นก็ขึ้นตลอด แต่ปีไหนอยู่ในช่วงขาลง หุ้นก็ลงตลอดเช่นกัน จึงอยากให้อาจารย์พูดถึงวัฎจักรของหุ้นตัวนี้สักหน่อยครับ
 
ประเด็นที่น่าสนใจของคำถามเรื่องนี้อยู่ที่ การเข้าลงทุนในแต่ละรอบมาจากรูปแบบการเคลื่อนตัวของหุ้นเป็นหลัก ซึ่งเป็นการตอกย้ำว่า ตัวนักลงทุนมีลักษณะค่อนไปทางนักอ่านสัญญาณเทคนิค จึงชอบดูรูปแบบการเคลื่อนตัวของหุ้นมากกว่าปัจจัยพื้นฐาน ซึ่งเป็นกระบวนการทางความคิดที่น่าสนใจไม่ใช่น้อยเลยทีเดียว
เนื่องจากบอกให้คนทั่วไปได้รู้ว่า การจับสัญญาณของหุ้นก็เป็นเรื่องที่สำคัญไม่แพ้เรื่องของตัวเลขผลประกอบการ และหากทำทั้ง 2 เรื่องควบคู่กันได้ ย่อมทำให้ความเสี่ยงในการลงทุนลดลงอย่างมีนัยสำคัญ พร้อมกับเปิดโอกาสในการทำกำไรได้มากขึ้น
ที่สำคัญคือ QH หรือ บริษัท ควอลิตี้เฮ้าส์ จำกัด (มหาชน) เป็นหุ้นที่มีรูปแบบเหมือนกับที่ คุณประสงค์ คิดไว้พอดี และเมื่อดูจาสัญญาณเทคนิคไปพร้อมกับปัจจัยพื้นฐาน น่าจะเชื่อได้ว่า หุ้นกำลังก่อตัวในทิศทางขาขึ้นอย่างช้าๆ ซึ่งเป็นจังหวะดีของนักลงทุนที่เน้นลงทุนระยะกลางถึงระยะยาว
สาเหตุที่ทำให้เชื่อเช่นนั้นมาจากตัวเลขกำไรค่อนข้างเสมอต้นเสมอปลาย แต่ราคาหุ้นกลับร่วงลงอย่างหนักหน่วง เสมือนกับ QH มีปัญหาเกี่ยวกับความสามารถในการทำกำไร พอความจริงปรากฏออกมาว่า ตัวเลขไม่ได้แย่กว่าที่คิดสักเท่าไหร่ จึงมีแรงซื้อไหลกลับเข้ามาเป็นจำนวนมาก ราคาหุ้นถึงทะยานขึ้นอีกรอบ (ดูตารางประกอบ)
 
(หน่วย : ล้านบาท)
 
เมื่อนำประเด็นดังกล่าวมาเชื่องโยงกับค่า P/E 8 เท่า และค่า P/BV 1.30 เท่า ย่อมเป็นจุดที่ทำให้ทุกคนมั่นใจว่า ราคาหุ้นน่าจะไปได้ไกลพอสมควร เพราะตัวแปรหลายอย่างชี้ว่า ราคาหุ้นต่ำกว่าราคาเหมาะสมค่อนข้างเยอะ จึงน่าจะเห็นราคาหุ้นไต่ระดับขึ้นไปอีกเรื่อยๆ
ส่วนประเด็นที่เกี่ยวข้องกับวัฎจักรของหุ้นตัวนี้จริงๆ คงมีเพียงแค่เรื่อง เงินทุนต่างชาติไหลเข้าไหลออก ซึ่งเห็นได้จากราคาหุ้นมักปรับตัวขึ้นเป็นล่ำเป็นสันในช่วงที่ต่างชาติเข้ามาเล่นหนักๆ และในช่วงที่ต่างชาติเทขายหนักๆ มักเห็นราคาหุ้นร่วงลงอย่างต่อเนื่อง
สรุปคือ วันนี้เราเห็นราคาหุ้น QH ทะยานขึ้นอย่างร้อนแรงอีกครั้ง ก็น่าจะเป็นโอกาสของการเล่นตามน้ำนะครับ
…
 

กราฟประกอบคอลัมน์ : Aspen, ราคาปิด ณ วันที่ 20 ม.ค.60